**E L ŐT E R J E S Z T É S**

# **Szombathely Megyei Jogú Város Közgyűlése Szociális és Lakás Bizottságának és Gazdasági és Jogi Bizottságának 2020. szeptember havi rendes ülésére**

**Javaslat**

**a „Bursa Hungarica” Felsőoktatási Önkormányzati Ösztöndíjpályázathoz**

**történő 2021. évi csatlakozás jóváhagyására**

A felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendelet 18. §-a (a továbbiakban: Korm. rendelet), értelmében a helyi önkormányzatok évente csatlakozhatnak a „Bursa Hungarica” Felsőoktatási Önkormányzati Ösztöndíjrendszerhez (a továbbiakban: Ösztöndíjrendszer), melynek feltételeit az Emberi Erőforrások Minisztériuma (a továbbiakban: Minisztérium) határozza meg. Szombathely Megyei Jogú Város Önkormányzata 2000. évtől kezdődően minden évben csatlakozott a pályázathoz. A 2021. évre vonatkozó pályázati kiírást a Minisztérium megjelentette, amelynek feltétele, hogy az Önkormányzat a csatlakozási szándékát 2020. október 1. napjáig jelzi írásban a Minisztérium felé, és 2020. október 5. napjáig gondoskodik a pályázat kiírásáról.

A Bursa Hungarica Felsőoktatási Önkormányzati Ösztöndíj (a továbbiakban: Bursa Hungarica Ösztöndíj) olyan pénzbeli szociális juttatás, amely az Ösztöndíjrendszer adott évi fordulójához csatlakozott települési és megyei önkormányzatok által a hallgatónak adományozott szociális ösztöndíjból (a továbbiakban: önkormányzati ösztöndíjrész) és az önkormányzati ösztöndíj alapján a hallgató felsőoktatási intézményében e rendelet alapján megállapított szociális ösztöndíjból (a továbbiakban: intézményi ösztöndíjrész) áll.

Az ösztöndíjpályázat ebben az évben is a szociális helyzetük miatt rászoruló egyetemi és főiskolai hallgatókat („A” típusú), valamint felsőoktatási intézménybe jelentkezni kívánó fiatalokat („B” típusú) célozza meg. Az „A” típusú pályázat esetén az ösztöndíj időtartama 10 hónap, azaz két félév, a „B” típusú pályázat esetében hat félév. Az ösztöndíj elbírálására kizárólag szociális rászorultság alapján, a pályázó tanulmányi eredményétől függetlenül kerülhet sor.

A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (IX.31.) önkormányzati rendelet 53.§ 16-17. pontjában foglaltak szerint a Szociális és Lakás Bizottság évente egy alkalommal a szociális helyzetük miatt rászoruló egyetemi és főiskolai hallgatók, valamint a szociális helyzetük miatt rászoruló, felsőoktatási intézménybe jelentkezni kívánó fiatalok részére kiírja a Bursa Hungarica Felsőoktatási Ösztöndíj pályázatot, elbírálja a beérkezett pályázatokat, és értesíti a pályázókat a pályázat eredményéről.

A rászorultság kritériumait az alábbiak szerint javasolt meghatározni:

Szociálisan rászoruló az a pályázó, akinek a havi jövedelme, illetve a vele közös háztartásban élő személyek egy főre jutó jövedelme nem haladja meg a táblázatban foglalt – közös háztartásban élők száma alapján számított – összeget:

|  |  |  |  |  |
| --- | --- | --- | --- | --- |
| **Közös háztartásban élők száma** | **1-2 fő** | **3 fő** | **4 fő** | **5 fő - től** |
| **Jövedelemhatár az öregségi nyugdíj legkisebb összegének (2020. évben 28.500 Ft) %-ában** | 230% | 200% | 190% | 180% |
| **Jövedelemhatár Ft-ban** | 65.550,- Ft | 57.000,-Ft | 54.150,- Ft | 51.300,-Ft |

A kategóriánkénti százalékos jövedelemhatár 30 százalékkal magasabb, ha a pályázó:

a./ árva vagy félárva, vagy

b./ gyermekét egyedül neveli, vagy

c./ fogyatékossággal élő.

A fenti feltételeknek megfelelő, azonos jövedelmi helyzetben lévő pályázók közül előnyt élvez az a pályázó:

* akinek a családjában az eltartottak száma három vagy annál több, vagy
* aki valamilyen krónikus betegségben szenved, rokkant, vagy családjában folyamatos ellátást igénylő beteg vagy rokkant személy van, vagy
* akinek eltartója/szülője álláskereső vagy öregségi nyugdíjban részesül, vagy
* aki gyermeket nevel, vagy
* aki lakóhelyén kívüli intézményben tanul, és nem részesül kollégiumi ellátásban.

A 2020. évi összeggel megegyezően 4.000 Ft/fő/hónap támogatással számol az Önkormányzat (amelyet a megyei önkormányzat kiegészíthet, míg az intézmény az önkormányzati résznek megfelelő összeget tesz hozzá az ösztöndíjhoz). 2020. évben az ösztöndíjrészre Szombathely Megyei Jogú Város Önkormányzata költségvetésében 2.000.000 Ft került elkülönítésre.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. szeptember** **„ ”**

**/: Dr. László Győző :/**

**I.**

**HATÁROZATI JAVASLAT**

**…/2020. (IX. 23.) SZLB. számú határozat**

1. A Szociális és Lakás Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (IX.31.) önkormányzati rendelet 53.§ 16-17. pontjában foglaltak szerint egyetért azzal, hogy Szombathely Megyei Jogú Város Önkormányzata 2021. évben is csatlakozzon a hátrányos helyzetű felsőoktatási hallgatók, illetőleg felsőoktatási tanulmányokat kezdeni kívánó fiatalok támogatására létrehozott „Bursa Hungarica” Felsőoktatási Önkormányzati Ösztöndíjpályázathoz.
2. A Bizottság egyetért azzal, hogy a jövedelemhatár:

* 1-2 fős háztartás esetén az öregségi nyugdíj legkisebb összegének 230%-ában,
* 3 fős háztartás esetén az öregségi nyugdíj legkisebb összegének 200%-ában,
* 4 fős háztartás esetén az öregségi nyugdíj legkisebb összegének 190%-ában,
* 5 vagy több fős háztartás esetén az öregségi nyugdíj legkisebb összegének 180%-ában

kerüljön meghatározásra azzal, hogy a kategóriánkénti jövedelemhatár 30 százalékkal magasabb, ha a pályázó árva vagy félárva, vagy gyermekét egyedül neveli, vagy fogyatékossággal élő.

1. A Bizottság felhatalmazza a polgármestert a csatlakozásról szóló nyilatkozat aláírására.
2. A Bizottság felkéri a polgármestert, hogy gondoskodjon a pályázat Bizottság által elfogadott feltételekkel történő kiírásáról és annak helyben szokásos módon történő megjelentetéséről.
3. A Bizottság felkéri a polgármestert és a jegyzőt, hogy a pályázaton való részvételhez szükséges pályázati önrészt, a 4.000 Ft/fő/hónap összeget, mindösszesen 2.000.000,- Ft-ot az önkormányzat 2021. évi költségvetésében szerepeltessék.

**Felelősök:** Dr. Czeglédy Csaba, a Szociális és Lakás Bizottság elnöke,

Dr. Nemény András, polgármester

Dr. László Győző, alpolgármester

Dr. Károlyi Ákos, jegyző

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor a Közgazdasági és Adó Osztály vezetője/

**Határidő:** 2020. szeptember 23. /1. és 2. pont vonatkozásában/

2020. október 1. /3. pont vonatkozásában/

2020. október 5. /4. pont vonatkozásában/

2021. évi költségvetés elfogadása / 5. pont vonatkozásában /

**II.**

**HATÁROZATI JAVASLAT**

**…/2020. (IX. 21.) GJB. számú határozat**

1. A Gazdasági és Jogi Bizottság megismerte a „Javaslat a „Bursa Hungarica” Felsőoktatási Önkormányzati Ösztöndíjpályázathoz történő 2021. évi csatlakozás jóváhagyására” című előterjesztést.
2. A bizottság támogatja, hogy a részvételhez szükséges pályázati önrészt, mindösszesen 2.000.000,- Ft-ot az önkormányzat 2021. évi költségvetésében biztosítsa.

**Felelősök:** Bokányi Adrienn, a Gazdasági és Jogi Bizottság elnöke,

Dr. Nemény András, polgármester

Dr. László Győző, alpolgármester

Dr. Károlyi Ákos, jegyző

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

**Határidő:** 2021. évi költségvetés elfogadása /2. pont vonatkozásában/